Document ID: 31997D0426

Odločba Komisije
z dne 25. junija 1997
o posebnih pogojih, ki urejajo uvoz ribiških proizvodov in proizvodov iz ribogojstva s poreklom iz Avstralije
(Besedilo velja za EGP)
(97/426/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje ribiških proizvodov na trg [1], kakor je bila nazadnje spremenjena z Direktivo 95/71/ES [2], in zlasti člena 11 Direktive,
ker je skupina izvedencev Komisije opravila inšpekcijski obisk v Avstraliji, da bi preverila razmere, v katerih se ribiški proizvodi proizvajajo, skladiščijo in pošiljajo v Skupnost;
ker se določbe avstralske zakonodaje o zdravstveni inšpekciji in nadzoru ribiških proizvodov lahko štejejo za enakovredne določbam iz Direktive 91/493/EGS;
ker je v Avstraliji Department for Primary Industries and Energy - Australian Quarantine and Inspection Service (Oddelek za primarne dejavnosti in energijo - Avstralska služba za karanteno in inšpekcije) (AQIS) usposobljen za učinkovito preverjanje izvajanja veljavne zakonodaje;
ker mora postopek za pridobitev zdravstvenega spričevala iz člena 11(4)(a) Direktive 91/493/EGS zajemati tudi opredelitev vzorca spričevala, minimalne zahteve glede jezika(-ov), v katerem(-ih) mora biti izdelano, ter položaj osebe, pooblaščene za njegov podpis;
ker je treba v skladu s členom 11(4)(b) Direktive 91/493/EGS na embalažo ribiških proizvodov pritrditi oznako, ki navaja ime tretje države in številko dovoljenja izvornega obrata;
ker se mora v skladu s členom 11(4)(c) Direktive 91/493/EGS sestaviti seznam odobrenih obratov; ker se mora ta seznam sestaviti na podlagi sporočila AQIS Komisiji; ker mora zato Ministrstvo za zdravje zagotoviti skladnost z določbami, sprejetimi v ta namen v členu 11(4) Direktive 91/493/EGS;
ker je AQIS dal uradna zagotovila glede skladnosti s predpisi iz Poglavja V Priloge k Direktivi 91/493/EGS in glede izpolnjevanja zahtev, enakovrednih zahtevam iz navedene direktive za odobritev obratov;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Department for Primary Industries and Energy - Australian Quarantine and Inspection Service (Oddelek za primarne dejavnosti in energijo - Avstralska služba za karanteno in inšpekcije) (AQIS) je priznan kot pristojni organ v Avstraliji za preverjanje in potrjevanje skladnosti ribiških proizvodov z zahtevami iz Direktive 91/493/EGS.
Člen 2
Ribiški in proizvodi iz ribogojstva s poreklom iz Avstralije morajo izpolnjevati naslednje pogoje:
1. vsako pošiljko mora spremljati oštevilčeni izvirnik zdravstvenega spričevala, ki je pravilno izpolnjen, podpisan, označen z datumom in sestavljen iz enega samega lista, v skladu z vzorcem iz Priloge A k tej odločbi;
2. proizvodi morajo izhajati iz odobrenih obratov, navedenih v Prilogi B k tej odločbi;
3. razen nepakiranih zamrznjenih ribiških proizvodov, namenjenih za proizvodnjo konzervirane hrane, morajo imeti vsi zavoji z neizbrisnimi črkami napisano besedo "Avstralija" in številko dovoljenja izvornega obrata.
Člen 3
1. Spričevalo iz točke 1 člena 2 mora biti sestavljeno v najmanj enem uradnem jeziku države članice, kjer se izvajajo pregledi.
2. Spričevalo mora vsebovati ime, položaj in podpis predstavnika AQIS ter njegov uradni žig v barvi, ki se razlikuje od barve drugih navedb v spričevalu.
Člen 4
Ta odločba se uporablja od 1. septembra 1997.
Člen 5
Ta odločba je naslovljena na države članice.
V Bruslju, 25. junija 1997

Labels: 0
3
18
6